РЕШЕНИЕ НА СЪВЕТА
от 20 октомври 2009 година
за даване разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност
(2009/790/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 93 от него,
като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1 от нея,
като взе предвид предложението на Комисията,
като има предвид, че:
(1)
С писмо, регистрирано в генералния секретариат на Комисията на 22 юни 2009 г., Република Полша поиска разрешение за прилагането на специална мярка за дерогация от член 287 от Директива 2006/112/ЕО, за да предостави освобождаване от данък върху добавената стойност (ДДС), считано от 1 януари 2010 г., на данъчнозадължените лица, чийто годишен оборот не е по-висок от равностойността в национална валута на 30 000 EUR по обменния курс в деня на присъединяването ѝ.
(2)
В съответствие с член 395, параграф 2 от Директива 2006/112/ЕО с писмо от 22 юни 2009 г. Комисията информира останалите държави-членки за отправеното от Република Полша искане. С писмо от 3 юли 2009 г. Комисията уведоми Република Полша, че разполага с пълната информация, която счита за необходима за оценка на искането.
(3)
Дял XII, глава 1 от Директива 2006/112/ЕО предоставя възможността държавите-членки да прилагат специални режими за малките предприятия, включително да предвидят освобождаване на данъчнозадължените лица с годишен оборот до определен праг.
(4)
Съгласно член 287, точка 14 от Директива 2006/112/ЕО Република Полша може да освободи от ДДС данъчнозадължените лица, чийто годишен оборот не е по-висок от равностойността в национална валута на 10 000 EUR по обменния курс в деня на присъединяването ѝ.
(5)
Увеличаването на този праг на 30 000 EUR ще позволи на Република Полша да опрости административните процедури за по-голяма част от малките предприятия, като същевременно се ограничи до тези сред тях с най-малък оборот и по този начин допринесе за развитието им.
(6)
В предложението си за директива за опростяване на задължения по ДДС от 29 октомври 2004 г. Комисията включи разпоредби, целящи да се позволи на държавите-членки да определят като праг за освобождаване от ДДС годишен оборот до 100 000 EUR или равностойността в национална валута, с възможност за ежегодно актуализиране на тази стойност. Представеното от Република Полша искане е в съответствие с това предложение.
(7)
Дерогацията няма да има въздействие върху собствените ресурси на Европейските общности, формирани от ДДС,
ПРИЕ НАСТОЯЩОТО РЕШЕНИЕ:
Член 1
Чрез дерогация от член 287 от Директива 2006/112/ЕО на Република Полша се дава разрешение да предостави освобождаване от ДДС на данъчнозадължените лица, чийто годишен оборот не е по-висок от равностойността в национална валута на 30 000 EUR по обменния курс в деня на присъединяването ѝ.
Член 2
Настоящото решение се прилага от 1 януари 2010 г. до датата на влизане в сила на разпоредбите на директива за изменение на стойността на годишния оборот, до която данъчнозадължените лица могат да бъдат освободени от ДДС, или до 31 декември 2012 г., според това коя дата настъпи по-рано.
Член 3
Адресат на настоящото решение е Република Полша.
Съставено в Брюксел на 20 октомври 2009 година.